Emery Roth

Emery Roth (; * 1871, Sečovce – † 20. august 1948, New York) bol americký architekt židovského pôvodu. Narodil sa v Rakúsko-Uhorsku a ako trinásťročný emigroval do Spojených štátov, kde sa postupne vypracoval z kresliča na architekta. Patril medzi najvýznamnejších newyorských architektov apartmánových budov a hotelov v období pred druhou svetovou vojnou. Pri tvorbe využíval štýly Beaux-Arts a art deco, v skoršom období aj secesie (Hotel Belleclaire).

Životopis

Detstvo v Sečovciach 
Emery Roth sa narodil roku 1871, ako jedno z ôsmich detí v židovskej rodine v meste Sečovce (dnes Slovensko). Bol nadaným chlapcom, ktorý vynikal v kreslení. Jeho rodičia vlastnili miestny hostinec, ktorý slúžil ako centrum vtedajšieho spoločenského diania v meste, takže chlapec vyrastal vo veľmi slušných pomeroch. Po otcovej smrti, roku 1884 sa však rodinná situácia výrazne zhoršila, preto sa rozhodla, že bude lepšie ak emigruje do Spojených štátov v spoločnosti Aladára Kissa, ktorý bol údajne jeho ujom žijúcim v Chicagu.

Emigrácia a pôsobenie v Spojených štátoch 
Po príchode do New Yorku mu dal Kiss peniaze na kúpu lístka na vlak. Avšak Roth stratil lístok s Kissovou adresou a ocitol sa tak sám vo veľkomeste. Postupne si privyrábal rôznymi drobnými prácami, až napokon začal pracovať ako kreslič v spoločnosti Burnham & Root. Pracoval pre významného newyorského architekta Richarda Hunta, po Huntovej smrti, roku 1895, spolupracoval s významným bytovým architektom Odgenom Codmanom. Spoločne pracovali na tvorbe moderných newyorských apartmánových budov.

Založenie vlastnej spoločnosti 
V roku 1898 sa Roth osamostatnil. Taktiež sa oženil s Ellou Grosmanovou, s ktorou mal štyri deti – synov Juliana a Richarda, dcéry Elizabeth a Kathrin. Roth projektoval množstvo novodobých budov a jeho povesť čoraz viac rástla. Mimoriadne sa mu darilo po prvej svetovej vojne. V dvadsiatich rokoch ho považovali za jedného z najlepších architektov. Výnimočnosť jeho prác spočívala v tom, že dokázal dokonale spájať klasické prvky s modernými. Jedným z jeho najvýznamnejších stavieb je Hotel Belleclaire na Broadway, ktorý kritici pomenovali ako „nezvyčajný šperk“. Jeho Ritz Hotel Tower sa stal symbolom bohatstva v New Yorku. Naprojektoval veľké množstvo významných stavieb v tomto meste, okrem iného aj prvé mrakodrapy. V roku 1938 založil spoločnosť Emery Roth & Sons, premenovaním svojej architektonickej praxe, keďže s ním začali pôsobil jeho synovia Julian a Richard. V roku 1948 Rotha ocenil Americký inštitút architektov za budovu 300 East 57th Street.

Emery Roth zomrel 20. augusta 1948 na následky choroby. Po jeho smrti prebrali rodinnú spoločnosť Julian a Richard Roth.

Dielo Emeryho Rotha 

 Hotel Belleclaire, Broadway (1903)
 47 West 96th St. 
 310 West End Ave
 The First Hungarian Reformed Church (, v preklade Prvý maďarský reformovaný kostol), East 69th St. (1916)
 Ritz Hotel Tower (1925) – spolu s Carrère and Hastings
 Warwick Hotel (1927)
 The Oliver Cromwell, West 72nd St. (1927)
 St Moritz (Ritz-Carlton) Hotel, Central Park South
 The Beresford (1929), Central Park West
 The Eldorado (19291931)
 The San Remo, Central Park West (1930)
 The Ardsley (1931)
 140 East 28th Street (1932)
 The Normandy 140 Riverside Drive

Okrem toho projektoval množstvo synagóg a obytných domov pre strednú triedu.

Dielo spoločnosti Emery Roth & Sons

Referencie

Literatúra

Monografie

Heslá v encyklopédiách

Príspevky v periodikách

Externé odkazy 
https://www.cityrealty.com/nyc/market-insight/features/great-listings/designs-that-defined-new-york-see-inside-emery-roth039s-most-iconic-buildings/22561

 Emery Roth na stránke NYC-architecture.com 
 Emery Roth na stránke Answers.com 
 Emery Roth na stránke World Lingo 
 Emery Roth na stránke Vasváry Collection 
 Emery Roth na stránke Archiplanet.org 
 Firma Emery Roth & Sons na stránke Columbia University Libraries 
 Firma Emery Roth & Sons na Emporis.com 
 Firma Emery Roth & Sons na stránke NY Bits 

Architekti USA
Slovenskí architekti
Architekti židovského pôvodu
Osobnosti USA židovského pôvodu
Osobnosti zo Sečoviec